Det mystificerer mig: alt det, man kan finde til salg i denne verden: fra pulverbudding til but-plugs. Fra MRSA-marineret svinekød til bredspektret penicillin. Fra dåselatter til ørepropper. Og på Den Blå Avis kan man få en boaslange.

Jeg citerer: »Har været helt tam fra vi fik den som unge. Men har ikke haft den ude i ca et halvt år så den er begyndt at tro det er foddertid når man tager den ud (...). Den spiser fuldvoksne rotter som vi selv har avlet. pris forhandles. Der er termostat varmepære stor exo skål og har masser af frosne rotter«.

Mere mystificerende er den enorme mængde varer, jeg er mere end villig til at betale for, men bare ikke kan opstøve. Måske naivt, men jeg har længe levet i den tro, at markedet altid har luret efterspørgslen længe før forbrugeren, og at behov mere er noget, der skabes, end noget, der findes. Ikke helt, åbenbart.